**Pentru morții mei**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru morții mei

...

Când mă gândesc Doamne, la toți morții mei,

Din gândul meu spre ei, se-nalță rugi spre Tine,

Acolo unde sunt, să Te-ngrijești de ei,

Că eu în fiecare, am pus un strop din mine!

...

De dorm acolo Doamne, în splendida grădină,

Adie-i precum vântul ce mângâie o floare,

Le fie somnul dulce, în lumea Ta divină

Și fă-i părtași luminii veșniciei Tale!

...

Și Te-aș mai ruga Doamne, spune-le de poți,

Că eu îmi amintesc cu dragoste de ei,

Că mi-este dor de ei și îi iubesc pe toți,

Așa să le spui Doamne acestor morți ai mei!

Aș vrea să le mai spui, Te mai rog pe Tine

Că mă gândesc la ei în fiecare zi,

Nu ca la niște morți, ci ca la niște vii,

Că eu din fiecare, am pus un strop în mine!